text: Nægtede at forlade bil efter uheld
  14 september 2010 kl. 14.57
  Da tyske politibetjente nåede frem til en trafikulykke på motorvej A7 syd for den dansk-tyske grænse i nærheden af Rendsborg, nægtede den ene af de to implicerede bilister at forlade bilen, selv om han var kommet lettere til skade, skriver Flensborg Avis i morgen onsdag.
  Stædig bilist 
  Den stædige bilist viste sig at være chauffør i en dansk pengetransport. Han havde klare instrukser om at blive i nærheden af bilen, uanset hvad der måtte ske, fortæller Marina Bräuer fra politiet i Flensborg. Den 49-årige dansker valgte i stedet at tilkalde en kollega fra det pågældende sikkerhedsfirma, og først da vedkommende var nået frem, begav chaufføren sig i lægebehandling uden hjælp fra andre.
  
  Mistede herredømmet 
  Uheldet skete kort før klokken 5 tirsdag morgen, da den 27-årige fører af en varevogn på den regnvåde kørebane mistede herredømmet over sit køretøj og kolliderede med pengetransporten, der var på vej til et dansk pengeinstituts filial i Hamborg.
  